2แบงก์กำไรพุ่ง
2 แบงก์แจ้งผลประกอบการปี 2561 กรุงไทยกำไร 2.8 หมื่นล้าน เพิ่มขึ้น 27% ส่วนทหารไทย กำไรโต 34%
22 ม.ค. 2562

2 แบงก์แจ้งผลประกอบการปี 2561 กรุงไทยกำไร 2.8 หมื่นล้าน เพิ่มขึ้น 27% ส่วนทหารไทย กำไรโต 34%
ธนาคารกรุงไทยแจ้งผลการดำเนินงานประจำปี 2561 โดยระบุว่าธนาคารมีกำไรสุทธิ 28,491.29 ล้านบาท กำไรสุทธิต่อหุ้น 2.04 บาท เทียบกับงวดเดียวกันของปีก่อนกำไรสุทธิ 22,440.01 ล้านบาท กำไรสุทธิต่อหุ้น 1.61 บาท หรือกำไรสุทธิเพิ่มขึ้นกว่า 6,051.28 ล้านบาท คิดเป็น 26.97% โดยเป็นกำไรสุทธิที่เพิ่มขึ้นเกิดจากการเติบโตของสินเชื่อที่ 4.4%
สำหรับรายได้จากการดำเนินงานรวม 117,221 ล้านบาท โดยเป็นรายได้ดอกเบี้ยสุทธิลดลง 3.7% อัตราผลตอบแทนสุทธิต่อสินทรัพย์ที่ก่อให้เกิดรายได้ (NIM) เท่ากับ 3.13% ลดลงจาก 3.28% ในปี 2560  ขณะที่รายได้ที่ไม่ใช่ดอกเบี้ยสุทธิลดลง 7.8% จากรายได้ค่าธรรมเนียมและบริการสุทธิลดลง 1.5% โดยเป็นผลกระทบบางส่วนจากการยกเว้นค่าธรรมเนียมการโอนเงินรายย่อยผ่านช่องทางดิจิทัล รวมถึงไตรมาสสุดท้ายปี 2560 มีรายได้จากเงินชดเชยความเสียหายตามคดีความ 1,636 ล้านบาท และส่วนแบ่งเงินลงทุนจากธุรกิจประกัน
ด้านค่าใช้จ่ายจากการดำเนินงานเพิ่มขึ้น 7.3% สาเหตุหลักมาจากการขยายตัวของค่าใช้จ่ายเกี่ยวกับพนักงาน เนื่องจากการบริหารบุคลากรของพนักงานและค่าใช้จ่ายอื่นๆ จากค่าใช้จ่ายทางการตลาด ธนาคาร และบริษัทย่อยมี Cost to Income Ratio เท่ากับ  45.29% เพิ่มขึ้นจาก 40.16% ในปี 2560
ด้านธนาคารทหารไทย แจ้งกำไรสุทธิในปี 2561 ที่ 11,601 ล้านบาท เพิ่มขึ้น 34% โดยธนาคารมีกำไรจากการดำเนินงานก่อนหักสำรอง  30,540 ล้านบาท เพิ่มขึ้น 54.7% หนุนโดยรายได้ที่มิใช่ดอกเบี้ยที่เพิ่มขึ้นจากการรับรู้กำไรจากการเข้าร่วมเป็นหุ้นส่วนทางธุรกิจกองทุนรวมกับอีสท์สปริง อินเวสต์ เมนทส์ (สิงคโปร์)  ประกอบกับค่าใช้จ่ายในการดำเนินงานที่ลดลง โดยยังคงดูแลคุณภาพสินทรัพย์อย่างใกล้ชิด ทั้งยังเตรียมความพร้อมรับ IFRS 9 ด้วยการตั้งสำรองหนี้จัดชั้นสงสัยจะสูญเพิ่มจากระดับปกติเป็นจำนวน 7,000 ล้านบาท
ในปี 2561 ธนาคารดำเนินการตั้งสำรองฯ ทั้งสิ้น 1.61 หมื่นล้านบาท ส่งผลให้สัดส่วนสำรองฯ ต่อเอ็นพีแอล(Coverage Ratio) ซึ่งสะท้อนถึงความสามารถในการรองรับความเสี่ยงเพิ่มขึ้นมาอยู่ที่ 152% จาก 143% ในปีก่อนหน้า ขณะที่อัตราส่วนสินเชื่อด้อยคุณภาพอยู่ที่ 2.76% โดยหลังหักสำรองและภาษี ธนาคารรายงานกำไรสุทธิที่ 11,601 ล้านบาท เพิ่มขึ้น 33.6% จากปีที่แล้ว
ทั้งนี้ จากการที่สินเชื่อเอสเอ็มอีค่อยๆ ฟื้นตัว ส่วนต่างรายได้ดอกเบี้ยสุทธิจึงชะลอตัวลงจากปีก่อน โดยอยู่ที่ 2.94% จาก 3.13% ทำให้รายได้ดอกเบี้ยสุทธิปรับตัวลดลงเล็กน้อย หรือ 1% มาอยู่ที่ 24,497 ล้านบาท อย่างไรก็ดีรายได้ที่มิใช่ดอกเบี้ยเติบโต 85.3% มาอยู่ที่ 23,545 ล้านบาท